## La Generalitat reclama al Govern central que incloga 28 municipis afectats per la DANA en les seues ajudes

*** El director general d’Administració Local, José Antonio Redorat, critica que el Govern d’Espanya ha deixat fora de les ajudes localitats amb greus problemes en les seues infraestructures
* El Govern central no ha actualitzat la relació de municipis afectats per la riuada del 29 d’octubre, que ascendix a 103, amb una població de més de 80.000 persones**

El director general d’Administració Local, José Antonio Redorat, ha criticat la “injusta” decisió del Govern central d’excloure de les ajudes estatals per la DANA 28 municipis valencians, greument afectats per la riuada del 29 d’octubre.

Estes ajudes, publicades el 4 de febrer en el *Boletín Oficial del Estado* i destinades a obres de reparació o reconstrucció d’infraestructures, equipaments o instal·lacions i servicis de titularitat municipal, només inclouen 75 municipis dels 103 afectats, la qual cosa suposa “l’abandó real a més de 80.000 persones en la Comunitat Valenciana, que estan vivint les devastadores conseqüències de la DANA”, ha assenyalat el director general, que ha afegit que els ciutadans d’estos pobles “no han de pagar la desídia del Govern d’Espanya”.

La Generalitat reclama que la llista de municipis afectats que maneja el Govern central, publicada pel Reial decret llei 6/2024, de 5 de novembre, s’actualitze “amb les dades reals i precises”, que situen en 103 estes localitats, tal com reconeix l’Administració autonòmica des del 18 de desembre.

Carcaixent, Castelló, Chulilla, l’Énova, la Pobla Llarga, Millares, Manuel, Rafelguaraf, Senyera, Tous, Aras de los Olmos, Benagéber, Benimuslem, Casinos, Chelva, Gavarda, Losa del Obispo, Massalavés, Sant Joanet, Titaguas, Tuéjar, Villar del Arzobispo, Xeraco, Alberic, Barxeta, Benaguasil, Benimodo i Castielfabib són els térmens municipals exclosos.

En tots s’han fet ja peritatges tècnics que acrediten danys de diversa índole, tant en zones urbanes com industrials, camins i altres infraestructures, que requerixen intervenció. Per això, la Generalitat reitera la necessitat d’incloure’ls en les previsions estatals.

“Reclamem la correcció d’este greuge injustificat per part del Govern central, que repercutix de manera dramàtica en la nostra ciutadania”, ha recalcat José Antonio Redorat. “Sol·licitem, una vegada més, la revisió de la llista publicada de localitats afectades, el compliment dels compromisos adquirits i la solidaritat amb el poble valencià”.

Fecha: 05/02/2025